Limpopo-broers binne twee weke in fratsongelukke dood | Maroela Media
Herkie Fourie is twee weke gelede in Tzaneen dood toe hy deur 'n bakkie raakgery is. Net meer as 'n week later is sy jonger broer, Jackie (34), op 'n kleinhoewe buite Bela-Bela dood toe hy deur 'n kragdraad geskok is.
Mina Fourie, die twee broers se skoonsuster, het gesê Jackie was Saterdagmiddag besig om 'n TV-antenna op te stel toe die voorval plaasgevind het. "Ek en my man, Gerrie, was in die huis toe ons skielik 'n lawaai buite hoor en 'n rooi lig gesien het," het sy gesê. "Ons het buitentoe gehardloop en vir Jackie op die grond sien lê. Hy het geruk en sy oë het omgerol. Die gras om hom was swart gebrand."
Mina het gesê hulle vermoed Jackie het per ongeluk met die TV-antenna aan 'n laaghangende kragdraad geraak en is toe geskok. Hulle het met Jackie na die plaaslike hospitaal gehaas, maar hy is met sy aankoms dood verklaar. "Ek weet nie of hy reeds dood was toe ons hom buite gekry het nie. Dalk was dit net sy spiere wat saamgetrek het van die elektriese skok. Ons het hom probeer bybring, maar daar was niks wat ons vir hom kon doen nie," het sy gesê.
Volgens Mina moes sy en Gerrie Maandag Jackie se liggaam in die hospitaal gaan uitken en het sy toe eers gesien dat hy ernstige brandwonde opgedoen het.
"Die eienaar van die kleinhoewe het al voorheen die kragdrade wat so laag hang by Eskom aangemeld, maar hulle het nooit iets daaromtrent gedoen nie. Ná Jackie se dood het hulle gekom en die drade geknip," het sy gesê.
Herkie se begrafnis is Woensdag in Tzaneen gehou. Jackie se begrafnis vind Dinsdag op Bela-Bela plaas.
Tragies. Mag die familie berusting vind en sterkte.
Dit is baie onduidelik van wat presies gebeur het ek neem aan dat die persoon het die TV antenna teen n gebou probeer vasbout en toe in aanraking met die lewendige geleiers gekom het. Die regulasies bepaal dat geen strukture onder so n elektriese kraglyn opgerig mag word nie of die veilige afstand vanaf die lewende geleier verminder word nie.My innige simpatie aan die naasbestaandes.
Die man het nog op die grond gestaan en het slegs die pyp opgelig wat nie eens 2.5 m hoog was nie. Selfs as 'n kind daai pyp opgelig het sou hy geskok gewees het. Die kragdrade was baie laag
Dave n mens spekuleer maar net.As dit 11000v was wat normaalweg versprei word in landelike kraglyne kan die minimum hoogte later verklein word as daar BV n opvulling van grond onder so n kraglyn die hoogte verminder het.Dit sal n mens eers kan bepaal as jy al die faktore in ag kan neem.Die paalhoogte is gewoonlik 11meter.